ປະ​ເທດ​ທີ່​ມີ​ສິດ​ຢັບ​ຢັ້ງ ຢູ່​ໃນ​ສະ​ພາ​ຄວາມ​ໝັ້ນ​ຄົງສະ​ຫະ​ປະ​ຊາ​ຊາດ ຈະ​ປະ​ເຊີນ​ກັບ​ຄວາມ​ຮັບ​ຜິດ​ຊອບ 
ກຸ່ມ 40 ກວ່າ​ປະ​ເທດ ພວມ​ຊອກ​ຫາ​ທາງ ໃຫ້​ປະ​ເທດ​ທີ່​​ໃຊ້​ສິດ​ຢັບ​ຢັ້ງ ອະ​ທິ​ບາຍ​ຕໍ່​ສະ​ມັດ​ຊາ​ໃຫຍ່ ກ່ຽວ​ກັບ​ການ​ໃຊ​້​ສິດ​ດັ່ງ​ກ່າວ​ຂອງ​ເຂົາ​ເຈົ້າ
ເກືອບ 40 ປະເທດມີແຜນທີ່ຈະນຳສະເໜີຮ່າງຍັດຕິຕໍ່ສະມັດຊາໃຫຍ່ອົງການສະຫະປະຊາຊາດ ເພື່ອຊອກຫາຊ່ອງທາງໃຫ້ຫ້າປະເທດສະມາຊິກຖາວອນຢູ່ໃນສະພາຄວາມໝັ້ນຄົງອົງການສະຫະປະຊາຊາດ ທີ່ສາມາດໃຊ້ສິດຢັບຢັ້ງ ຫຼືວີໂຕໄດ້ນັ້ນ ເປັນຜູ້ຮັບຜິດຊອບເວລາເຂົາເຈົ້າໃຊ້ສິດດັ່ງກ່າວ ຖ້າຫາກມີການຮັບຮອງເອົາ ຮ່າງຍັດຕິດັ່ງກ່າວຈະບັງຄັບໃຫ້ສະມັດຊາໃຫຍ່ເປີດປະຊຸມ ເວລານຶ່ງໃນບັນດາສະມາຊິກຖ້າວອນຫ້າປະເທດ ຂອງສະພາຄວາມໝັ້ນຄົງ ຊຶ່ງປະກອບມີ ອັງກິດ ຈີນ ຝຣັ່ງ ຣັດເຊຍ ຫຼືສະຫະລັດ ໃຊ້ສິດຢັບຢັ້ງເພື່ອຂັດຂວາງການຮັບຮອງເອົາຮ່າງຍັດຕິຢູ່ໃນສະພາດັ່ງກ່າວ ແລັກເຊັນສໄຕນ໌ ຊຶ່ງເປັນຜູ້ນຳໜ້າໃນການເຄື່ອນໄຫວ ກ່າວຢູ່ໃນບັນຊີທວີດເຕີ້ຂອງຕົນໃນວັນອັງຄານວານນີ້ວ່າ ບັນດາປະເທດທີ່ຮ່ວມສະເໜີ ຈະຍື່ນຍັດຕິສະບັບນີ້ຢ່າງເປັນທາງການໃນອາທິດໜ້າ ໂດຍຫວັງວ່າ ຄົງຈະມີການຮັບຮອງເອົາຢ່າງໄວວາຢູ່ໃນກອງປະຊຸມສະມັດຊາໃຫຍ່ສະຫະປະຊາຊາດ ແລັກເຊັນສໄຕນ໌ ກ່າວວ່າ “ຮ່າງຍັດຕິນີ້ ແມ່ນບາດກ້າວທີ່ມີຄວາມໝາຍສຳຄັນເພື່ອມອບອຳນາດໃຫ້ສະມັດຊາໃຫຍ່ ແລະເສີມຄວາມເຂັ້ມແຂງ ໃຫ້ແກ່ນະໂຍບາຍການຕົກລົງກັນຈາກຫຼາຍຝ່າຍ ” ເມື່ອໄວໆມານີ້ ສະມັດຊາໃຫຍ່ສະຫະປະຊາຊາດແມ່ນໄດ້ມີບົດບາດອັນສຳຄັນຍິ່ງ ທີ່ໄດ້ເປີດກອງປະຊຸມສຸກເສີນພິເສດ ແລະໄດ້ເນັ້ນຢ້ຳໃຫ້ເຫັນການສ້າງຄວາມໂດດດ່ຽວຂອງສາກົນໃຫ້ແກ່ຣັດເຊຍ ໃນການເຮັດສົງຄາມຢູ່ຢູເຄຣນ ໃນການລົງຄະແນນສຽງ 2 ຄັ້ງຢູ່ສະມັດຊາໃຫຍ່ ມົສກູພົບວ່າ ຕົນໄດ້ຖືກປະນາມໃນການຮຸກຮານຢູເຄຣນ ແລະໄດ້ມີການຮຽກຮ້ອງໃຫ້ຈັດສົ່ງການຊ່ວຍເຫຼືອ ທາດ້ານມະນຸດສະທຳເຂົ້າໄປໃນຢູເຄຣນ ການລົງຄະແນນສຽງທັງ 2 ຄັ້ງໄດ້ມີຂຶ້ນຫຼັງຈາກຣັດເຊຍ ໄດ້ທຳການຂັດຂວາງຢູ່ໃນສະພາຄວາມໝັ້ນຄົງ ຊຶ່ງນຶ່ງໃນນັ້ນແມ່ນການໃຊ້ສິດຢັບຢັ້ງ ແລະເທື່ອທີ 2 ແມ່ນຂູ່ວ່າຈະໃຊ້ສິດດັ່ງກ່າວ ໃນການລົງຄະແນນສຽງຄັ້ງທີ 3 ເມື່ອອາທິດແລ້ວ ສະມັດຊາໃຫຍ່ໄດ້ເອົາບາດກ້າວທີ່ບໍ່ຄ່ອຍເຫັນກັນ ດ້ວຍການສັ່ງໃຫ້ຣັດເຊຍໂຈະການເປັນສະມາຊິກຊົ່ວຄາວຢູ່ໃນສະພາສິດທິມະນຸດຂອງອົງການສະຫະປະຊາຊາດ ໃນຄຳປາໄສຕໍ່ສະພາຄວາມໝັ້ນຄົງສະຫະປະຊາຊາດເມື່ອນຶ່ງອາທິດກ່ອນ ປະທານາທິບໍດີຢູເຄຣນ ທ່ານໂວໂລດີເມຍ ເຊເລັນສ໌ກີ ໄດ້ຮ້ອງໃສ່ສະມາຊິກ 15 ປະເທດ ທີ່ບໍ່ໄດ້ເຮັດໜ້າທີ່ ທີ່ຖືກມອບໝາຍໃຫ້ຂອງຕົນ ໃນການຮັກສາສັນຕິພາບ ແລະຄວາມໝັ້ນຄົງລະຫວ່າງປະເທດ ແລະທ່ານໄດ້ຮຽກຮ້ອງໃຫ້ສະຫະປະຊາຊາດທຳການປະຕິຮູບ ຫຼືບໍ່ກໍໃຫ້ຍຸບ ສະຫະລັດໃຫ້ການສະໜັບສະໜຸນຕໍ່ຍັດຕິ ທີ່ນຳສະເໜີ ພາຍໃຕ້ການນຳພາຂອງແລັກເຊັນສໄຕນ໌ ແລະເປັນປະເທດນຶ່ງຢູ່ໃນກຸ່ມ ທີ່ຮ່ວມສະເໜີຍັດຕິດັ່ງກ່າວ